b'\n_START_ARTICLE_\nZoran Keda\xc4\x8di\xc4\x8d\n_START_SECTION_\nCalcit Volley\n_START_PARAGRAPH_\nTrenerska pot Zorana Keda\xc4\x8di\xc4\x8da se je za\xc4\x8dela \xc5\xbee med njegovim \xc5\xa1tudijem na Fakulteti za \xc5\xa1port, ko je leta 2009 postal pomo\xc4\x8dnik Bogdana Kotnika pri kamni\xc5\xa1ki ekipi Calcit Volley.\n_START_SECTION_\n\xc5\xa0o\xc5\xa1tanj Topol\xc5\xa1ica\n_START_PARAGRAPH_\nPrvi\xc4\x8d je kot glavni trener nastopil leta 2011, ko je prevzel vajeti doma\xc4\x8de ekipe \xc5\xa0o\xc5\xa1tanj Topol\xc5\xa1ica. Pod njegovim vodstvom se je ekipa v sezoni 2011/2012 po \xc5\xa1estih letih vrnila v 1. dr\xc5\xbeavno odbojkarsko ligo. V sezoni 2012/2013 je ekipa \xc5\xa0o\xc5\xa1tanj Topol\xc5\xa1ica uspe\xc5\xa1no nastopala v 1. DOL, igrala v skupini za prvaka, na koncu pa je osvojila 6. mesto, v \xc4\x8detrtfinalu jih je izlo\xc4\x8dil Calcit Volley. V sezoni 2013/2014 je Keda\xc4\x8di\xc4\x8d s \xc5\xa0o\xc5\xa1tanjem osvojil 8. mesto v 1. DOL.\n_START_SECTION_\nACH Volley\n_START_PARAGRAPH_\nPo tem je nekaj \xc4\x8dasa deloval kot vodja mladinskega pogona v avstrijski ekipi VBK W\xc3\xb6rthersee-L\xc3\xb6wen, februarja 2015 pa je po zamenjavi Tomija \xc5\xa0muca postal pomo\xc4\x8dnik Bogdana Kotnika v ekipi ACH Volley. Ekipa je\xc2\xa0 v sezoni 2014/2015 pod njunim vodstvom pri\xc5\xa1la do naslova dr\xc5\xbeavnih prvakov in 3. mesta v srednjeevropski ligi. V sezoni 2015/2016 je ACH Volley osvojil 2. mesto v pokalu Slovenije, po katerem je Kotnik ponudil odstop, Keda\xc4\x8di\xc4\x8d pa je ekipo vodil do konca sezone in z njo osvojil naslov v 1. DOL in v srednjeevropski ligi MEVZA. _NEWLINE_Vodstvo kluba je po sezoni podalj\xc5\xa1alo pogodbo z njim, kot glavni trener ekipe ACH Volley je podpisal dveletno pogodbo. Keda\xc4\x8di\xc4\x8d je na klopi oran\xc5\xbenih zmajev skupno trikrat osvojil naslov dr\xc5\xbeavnih prvakov (2016, 2017, 2018), dvakrat srednjeevropsko ligo (2016, 2017) in enkrat pokal Slovenije (2018). Poleg tega je ACH Volley uspe\xc5\xa1no vodil v ligi prvakov, kjer se je ekipa v sezoni 2016/17 prebila skozi dodatne kvalifikacije (Omonia Nicosia, Arago de S\xc3\xa8te) ter se uvrstila v skupinski del tega elitnega tekmovanja. Tam so v skupini z italijansko Modeno, poljsko ekipo PGE Skra Belchatow in romunsko Craiovo osvojili 4. mesto. _NEWLINE_V sezoni 2017/18 so morali za podoben podvig v zadnjem krogu kvalifikacij za skupinski del lige prvakov premo\xc4\x8d priznati ruski ekipi iz Novosibirska. Evropsko sezono so nadaljevali v pokalu CEV, kjer so se prebili vse do \xc4\x8detrtfinala, tam pa je bila uspe\xc5\xa1nej\xc5\xa1a ruska ekipa, Belogorie Belgorod._NEWLINE_\xc5\xa0o\xc5\xa1tanj\xc4\x8dan velja za izredno uspe\xc5\xa1nega odbojkarskega strokovnjaka, kot glavni trener ACH Volleyja je v dveh letih in pol ekipo vodil na 137 uradnih tekmah, ter zmagal 116 in izgubil 21. V sezoni 2017-18 je bila ekipa ACH Volleya pod njegovim vodstvom nepora\xc5\xbeena na slovenskih tleh, nanizala je 28 zmag v dr\xc5\xbeavnem prvenstvu in 5 v pokalu Slovenije.\n_START_SECTION_\nSlovenska reprezentanca\n_START_PARAGRAPH_\nKeda\xc4\x8di\xc4\x8d ima izku\xc5\xa1nje tudi iz slovenske reprezentance, saj je bil kar 5 let pomo\xc4\x8dnik selektorja Iztoka K\xc5\xa1ele pri zelo uspe\xc5\xa1ni generaciji slovenskih odbojkarjev letnika 1995/1996. Najve\xc4\x8dji uspeh so dosegli leta 2014, ko so kot mladinci  na evropskem prvenstvu osvojili 4. mesto. Leto kasneje so si priigrali \xc5\xa1e zgodovinski nastop na svetovnem prvenstvu do 23 let, v Mehiki so osvojili kon\xc4\x8dno 7. mesto.'